[bookmark: _GoBack]ZAPISNIK 11. SJEDNICE VIJEĆA MJESNOG ODBORA BORONGAJ LUGOVI
održane 21. travnja 2022. godine u prostorijama MO Borongaj Lugovi u 20:00 sati

Prisutni članovi:
1. Ivana Perković
2. Petar Miočević
3. Bruno Rižmarić
4. Ivica Milković
5. Lidija Klanjec

Zapisnik 10. sjednice VMO Borongaj Lugovi prihvaćen je jednoglasno, uz opaske članice Lidije Klanjec kako se problem odvoza smeća ne odnosi samo na Gologoričku ulicu, nego i na Grožnjansku i Grdoselsku ulicu. 
	Predsjednica VMO stavlja na glasanje dnevni red 11. sjednice VMO Borongaj Lugovi. Dnevni red prihvaćen je jednoglasno bez rasprave.

					DNEVNI RED 
1. Aktualna komunalna problematika
2. Razno


Ad. 1) Aktualna komunalna problematika
	Članica VMO Lidija Klanjec ponovo je postavila pitanje odvoza smeća u Gologoričkoj, Grožnjanskoj i Grdoselskoj ulici. Naglašava kako je kamion srednje veličine u vlasništvu gradskog poduzeća Čistoća bio viđen u prolazu tim ulicama te kako se stoga postavlja pitanje zašto se ne odvozi otpad iz tih ulica, i zašto stanovnicima tih ulica još nisu podijeljene kante za razvrstavanje otpada. Lidija Klanjec naglašava kako su trenutno te kante prisutne samo za kb. 8, 10, 12 i 16, te kako je već slala elektroničku poštu i upućivala pozive nadležnim službama u navedenom gradskom poduzeću, ali bez uspjeha. Predsjednica VMO je dotičnoj članici objasnila situaciju vezanu uz reformu gospodarenja otpadom koja bi trebala stupiti na snagu na ljeto ove godine te kako se nije išlo u aktivnije rješavanje ovog problema radi nužno potrebnih prilagodbi koje ova reforma iziskuje. Međutim, s obzirom da je kamion Čistoće viđen u prolazu kroz ove ulice, predsjednica VMO se obvezuje kontaktirati Čistoću ispitati u kojoj je fazi slučaj ovih ulica.
	Predsjednica VMO izvještava nazočne članove VMO o rasporedu dežurstva u svrhu obilaska područja mjesnog odbora s djelatnicima Čistoće i gradske četvrti Peščenica Žitnjak. Naglašava kako je riječ o obilasku stambenih zgrada koje nemaju riješeno pitanje spremnika za otpad, odnosno lokacija gdje bi ti spremnici mogli biti smješteni pod ključem. Predsjednica VMO izražava razumijevanje oko činjenice da termini nisu najprilagođeniji za zaposlene članove VMO, ali rečeno je iz Općine da će se obavijestiti 5-7 dana ranije prije obilaska.
	Predsjednica VMO otvara raspravu po pitanju obnove objekta mjesne zajednice Borongaj Lugovi. Kao što je članovima VMO poznato, objekt je u derutnom stanju, te je potrebno izvršiti obnovu istog. Ipak, s obzirom da je riječ o većoj investiciji, nužno je donijeti odluku o obnovi objekta kroz plan komunalnih akcija za narednu godinu. U međuvremenu, predsjednica VMO predlaže zamjenu ulaznih vrata, koja nisu dorasla funkciji. Prijedlog o slanju zahtjeva za zamjenom ulaznih vrata objekta mjesne zajednice Borongaj Lugovi prihvaćen je jednoglasno.

[bookmark: _Hlk103164098]Zaključak 
o zamjeni ulaznih vrata MO Borongaj Lugovi

Vijeće Mjesnog odbora Borongaj Lugovi predlaže Vijeću Gradske četvrti Peščenica – Žitnjak da od Gradskog ureda za mjesnu samoupravu, civilnu zaštitu i sigurnost zatraži
· zamjenu ulaznih vrata objekta Mjesnog odbora Borongaj Lugovi, Vukomerec 41
· Vijeće je mišljenja da trenutno stanje ulaznih vrata objekta nije adekvatno te kao takvo ne pruža potrebnu sigurnost prostorija objekta Mijesne samouprave kao niti pripadajućeg inventara


	Predsjednica VMO također otvara raspravu po pitanju domara, odnosno čistača zaduženog za prostorije MZ Borongaj Lugovi. Predsjednica VMO naglašava kako je u razgovoru s trenutnim domarom, g. Dimitrijem Točakovićem, i njegovom suprugom donijela odluku kako je potrebno pronaći osobu koja će moći dostojanstveno zamijeniti g. Točakovića. Članovi Ivica Milković i Petar Miočević se slažu kako je g. Točaković pokazivao izrazitu volju za rad, ali je slijedom zdravstvenih tegoba upitno koliko je zdravstveno sposoban za daljnje obnašanje dužnosti. 
	Predsjednica VMO izvještava nazočne članove kako je zaposleno 19 komunalnih redara, te kako se rješavanje pitanja glomaznog otpada u Kanfanarskoj ulici može očekivati u skorije vrijeme. Također je započeo proces saniranja objekta nekadašnjeg poduzeća Jurinametal, te kako su komunalne službe ušle u razgovore s Ministarstvom unutarnjih poslova na čijoj se čestici objekt nalazi. Predsjednica stavlja na glasanje prijedlog da se pošalje zahtjev da komunalni redari obiđu područje Kanfanarske ulice iza kb. 14. Vijeće jednoglasno donosi

[bookmark: _Hlk103164419]Zaključak 
o aktualnoj komunalnoj problematici
[bookmark: _Hlk103162615]Vijeće Mjesnog odbora Borongaj Lugovi predlaže Vijeću Gradske četvrti Peščenica-Žitnjak da od nadležnog gradskog tijela
· zatraži obilazak komunalnih redara lokacije u Kanfanarskoj ulici iza kućnog broja 14 zbog nakupljanja glomaznog otpada 
· [bookmark: _Hlk103163309]izvijesti ovo Vijeće o učinjenom

	Petar Miočević otvara pitanje uređenja prostora oko novootvorenog objekta tvrtke Konzum. U razgovoru sa stanovnicima Beramske i Trgetske ulice došao je do saznanja kako stanovnici dotičnih ulica nisu zadovoljni rješenjem okoliša oko same trgovine, koji je ostao uvelike neuređen. Najveći problem predstavlja gola zemlja oko samog objekta, koja se za vrijeme sušnih i vjetrovitih dana pretvara u prašinu što stanovnicima onemogućuje razne kućanske poslove poput sušenja odjeće, te im smanjuje kvalitetu života. Predsjednica VMO naglašava kako nije moguće u skorijem roku postaviti rubnjake oko navedenog područja, ali se obvezuje poslati dopisu poduzeću Konzum kojim bi se tražilo što skorija sadnja trave kako bi se smanjila količina zemljane prašine.
	Vezano za pitanje postavljanja ploča na psećem parku, predsjednica VMO je pozvala nazočne članove da razmisle o tome kakvi bi znakovi bili najpotrebniji i najkorisniji kako bi se omogućilo kvalitetno i pravilno korištenje psećeg parka. 
	Predsjednica VMO izvještava nazočne članove kako je primljen dopis sa Sveučilišta u Zagrebu. Navodi kako će se otvoriti novi izlaz iz Kampusa Borongaj na sjeverozapadnoj strani, koji će biti u potpunosti uređen za bicikliste i pješake, uključujući i pješački most preko željezničkih tračnica prema ulici kneza Branimira. Također izvještava kako će se otvoriti nekoliko stanica tvrtke NextBike za javno korištenje bicikala, zajedno sa dodatnim stanicama na Čavićevoj ulici i Kvaternikovom trgu. Također naglašava kako će u listopadu mjesecu krenuti izgradnja otvorenih sportskih objekata o kojima je bilo riječi na prethodnim sjednicama VMO Borongaj Lugovi.
	Predsjednica VMO predlaže postavljanje mobilnog sanitarnog čvora za korištenje od strane korisnika boćališta na igralištu u Savudrijskoj ulici. Prostorije koje korisnici trenutno koriste za nuždu su na razini straćare, te predstavljaju sanitarni i estetski problem na koji su se žalili kako oni, tako i drugi stanovnici mjesnog odbora. Vijeće, bez rasprave, jednoglasno donosi

[bookmark: _Hlk103164522]
Zaključak
o potrebi postavljanja mobilne ekološke toaletne kabine

Vijeće Mjesnog odbora Borongaj Lugovi predlaže Vijeću Gradske četvrti Peščenica-Žitnjak da ispita mogućnost te od nadležnih tijela zatraži

· postavljanje mobilne ekološke kabine (prijenosni WC – TOI TOI) na igralištu u Savudrijskoj ulici za potrebe korištenja od strane korisnika boćališta 

· prostorije koje korisnici boćališta na navedenom igralištu trenutno koriste za nuždu nisu adekvatne te predstavljaju sanitarni i estetski problem na što su se žalili i korisnici iz ostalih mjesnih odbora

· izvijesti ovo Vijeće o učinjenom


	Ad. 2) Razno
	Predsjednica VMO otvara raspravu pod točkom Razno.
	S obzirom kako se nitko nije javio za riječ, predsjednica VMO utvrđuje kako je ovime iscrpljen dnevni red, te zaključuje 11. sjednicu VMO Borongaj Lugovi u 21:00 sati.




KLASA: 024-08/22-003/802
URBROJ: 251-13-11-11-22-3
Zagreb, 21. travnja 2022.


ZAPISNIČAR:			PREDSJEDNICA VMO BORONGAJ LUGOVI:
Petar Miočević					Ivana Perković


